Anastasius II van Bisantium - Wikipedia
Anastasius II van Bisantium
Anastasius II (Grieks: Ἀναστάσιος Β΄, Anastasios; oorl. 719) was die Bisantynse keiser van 713 tot 715. Sy oorspronklike naam was Artemios.
'n Muntstuk wat Anastasius II uitbeeld.
20 jaar van anargie
Hy was die hoofsekretaris van keiser Philippikos toe dié in Mei 713 in 'n opstand van die troon afgesit is. Philippikos is verblind en Artemios is keiser gemaak. Hy het regeer as Anastasius II. Kort nadat hy die bewind oorgeneem het, het hy die offisiere wat direk by die opstand teen Philippikos betrokke was, laat teregstel.
Die invallende Moslems het die ryk op see en land bedreig en in 714 tot by Galasië gevorder. Anastasius het die vrede op 'n diplomatieke manier probeer bewaar. Dit het egter misluk en hy het die mure van Konstantinopel laat versterk en 'n nuwe vloot laat bou. Met die dood van kalief al-Walid I in 715 het Anastasius van die geleentheid gebruik gemaak om die bordjies te verhang. Hy het sy soldate opdrag gegee om nie net die vyand teen te staan nie, maar hul vloot te vernietig. Hy het 'n leër onder Leo die Isauriër na Sirië gestuur om dit te verower.
Daar was egter 'n opstand deur soldate teen die keiser se streng maatreëls. Hulle het Theodosius, 'n belastinggaarder van lae afkoms, tot keiser verklaar en Anastasius, wat gevlug het, is na 'n klooster in Thessalonika gestuur om af te tree. In 719 het Anastasius 'n opstand gelei teen Leo III, wat Theodosius opgevolg het, maar dit het misluk en Anastasius is tereggestel.